SK Úradný vestník Európskej únie C 79/6

Záverečná správa vyšetrovateľa (1)

Rozhodnutie o záväzkoch vo veci COMP/39.398 – VISA MIF

2011/C 79/04

Návrh rozhodnutia o záväzkoch, ktorý bol Komisii predložený v súlade s článkom 9 ods. 1 nariadenia (ES) č. 1/2003, sa týka veci COMP/39.398 – VISA MIF, ktorá je v súčasnosti predmetom vyšetrovania Komisie. V oznámení námietok z 3. apríla 2009, ktoré bolo okrem iného adresované spoločnosti Visa Europe Limited (ďalej len „Visa Europe“), dospela Komisia k predbežnému záveru, že spoločnosť Visa Europe porušila článok 101 ZFEÚ a článok 53 Dohody o EHP, keď stanovila mnohostranne dohodnuté výmenné poplatky (ďalej len „poplatky MIF“), ktoré sa uplatňujú pri cezhraničných a niektorých domácich transakciách prostredníctvom POS terminálov s debetnými kartami, debetnými kartami s odloženým zúčtovaním a so spotrebiteľskými kreditnými kartami v rámci EHP (ďalej len „hlavné konanie“).

Návrh rozhodnutia sa týka iba poplatkov MIF stanovených spoločnosťou Visa Europe, ktoré sa uplatňujú pri cezhraničných a niektorých domácich transakciách prostredníctvom POS terminálov so spotrebiteľskými debetnými kartami s okamžitým zúčtovaním VISA, VISA Electron a V PAY v rámci EHP. Návrh rozhodnutia sa netýka poplatkov MIF spoločnosti Visa Europe za transakcie so spotrebiteľskými kreditnými kartami a debetnými kartami s odloženým zúčtovaním, ktoré sú naďalej predmetom vyšetrovania Komisie.

Pôvodne bola vyšetrovaním tejto veci poverená vyšetrovateľka Karen Williams. Po mojom vymenovaní za vyšetrovateľa dňa 16. septembra 2010 som prevzal zodpovednosť za túto vec.

1. Písomné a ústne konanie

Dňa 28. novembra 2006 začala Komisia vyšetrovanie z úradnej moci vo veci poplatkov MIF, ktoré sa uplatňujú pri cezhraničných a niektorých domácich transakciách prostredníctvom POS terminálov so spotrebiteľskými platobnými kartami VISA a V PAY v rámci EHP. Vyšetrovanie viedlo Komisiu k začatiu antitrustového konania 6. marca 2008 v súlade s článkom 101 ZFEÚ a článkom 53 Dohody o EHP; následne bolo 3. apríla 2009 spoločnosti Visa Europe adresované oznámenie námietok.

Dňa 15. júna 2009 podala spoločnosť EuroCommerce sťažnosť voči spoločnosti Visa Europe, v ktorej uviedla, že poplatky stanovené spoločnosťou Visa Europe a jej členskými bankami uložené spotrebiteľom porušujú právo hospodárskej súťaže EÚ. Spoločnosť EuroCommerce bola akceptovaná ako sťažovateľ v hlavnom konaní.

Počas písomného konania v rámci hlavného konania mala spoločnosť Visa Europe možnosť nahliadnuť do spisu a na základe odôvodnenej žiadosti vtedajší vyšetrovateľ predĺžil lehotu na predloženie odpovede na oznámenie námietok do 30. júla 2009. Odpoveď spoločnosti Visa Europe bola predložená včas. Spoločnosť Visa Europe požiadala o dodatočný prístup k spisu, aby mohla preveriť dôkazy súvisiace s prieskumami týkajúcimi sa obchodníkov a prijímajúcich bánk, ktoré Komisia vykonala vo fáze vyšetrovania. Keďže niektorí poskytovatelia údajov požiadali o dôverné zaobchádzanie s informáciami, bola v priestoroch Komisie v období od 28. septembra do 6. októbra 2009 zriadená dátová miestnosť, v ktorej bolo možné nahliadnuť do spisu. Po ukončení postupu nahliadnutia do spisu bola pre spoločnosť Visa Europe stanovená lehota na predloženie dodatočnej odpovede na oznámenie námietok, ktorá bola na základe odôvodnenej žiadosti predĺžená do 30. októbra 2009. Spoločnosť Visa Europe dodržala túto lehotu.

Účasť na hlavnom konaní bola povolená šiestim zainteresovaným tretím stranám. V súlade s článkom 13 nariadenia Komisie (ES) č. 773/2004 (2) boli tieto strany informované o charaktere a predmete konania. Spoločnosť MasterCard predložila 23. novembra 2009 žiadosť o pripustenie k hlavnému konaniu ako zainteresovaná tretia strana, v ktorej žiadala o predloženie kópie znenia oznámenia námietok, ktoré nemá dôverný charakter. Túto žiadosť následne viackrát zopakovala. Zamietol som žiadosť spoločnosti MasterCard prostredníctvom rozhodnutia prijatého 13. októbra 2010 na základe uplatnenia článku 8 mandátu s odôvodnením, že v nariadení Komisie (ES) č. 773/2004 sa jasne rozlišuje medzi postavením sťažovateľa a tretej strany: sťažovateľ má právo získať kópiu znenia oznámenia námietok, ktoré nemá dôverný charakter, zatiaľ čo tretia strana má výlučne právo byť písomne informovaná o charaktere a predmete konania (3). Okrem toho vzhľadom na účasť spoločnosti MasterCard v tomto konaní zastávam názor, že táto spoločnosť mala možnosť prezentovať svoje stanoviská a uplatniť svoje práva ako tretia strana.

V hlavnom konaní spoločnosť Visa Europe tvrdila, že jej právo na obhajobu bolo porušené vzhľadom na skutočnosť, že podľa jej názoru nebola informovaná o dôležitých dôkazoch a/alebo dôkazoch o nevine zahrnutých do spisu. Spoločnosť okrem toho tvrdila, že odpoveď na oznámenie námietok musela predložiť ešte predtým, ako jej bolo umožnené nahliadnuť do „kľúčových dôkazov“ zahrnutých do spisu Komisie. Spoločnosť Visa Europe preto požiadala vyšetrovateľa o opätovné preskúmanie celého spisu s cieľom stanoviť, či spis obsahoval dôkaz o nevine, ktorý mal byť sprístupnený spoločnosti Visa Europe. Listom zo 16. novembra 2009 vtedajší vyšetrovateľ upozornil spoločnosť Visa Europe na skutočnosť, že rozhodnutie, či je potrebné dôkaz v spise Komisie sprístupniť zúčastnenej strane, neprijíma vyšetrovateľ, ale GR pre hospodársku súťaž. Spoločnosť Visa Europe sa preto s touto žiadosťou obrátila na GR pre hospodársku súťaž. GR pre hospodársku súťaž oznámilo 20. novembra 2009 spoločnosti Visa Europe, že vzhľadom na záujem tretích strán o utajenie dôverných informácií v týchto dokumentoch je možné zvážiť žiadosť o opätovné posúdenie dôkazov v spise iba po predložení podrobnejších informácií odôvodňujúcich túto žiadosť pre každý príslušný dokument. Spoločnosť Visa Europe sa touto záležitosťou ďalej nezaoberala. Z tohto dôvodu sa domnievam, že jej právo na obhajobu nebolo porušené.

Všetky strany hlavného konania si uplatnili svoje právo na ústne vypočutie, ktoré sa uskutočnilo 30. novembra a 1. decembra 2009.

2. Predložené návrhy záväzkov

Po ústnom vypočutí v rámci hlavného konania predložila spoločnosť Visa Europe 26. apríla 2010 súbor záväzkov týkajúcich sa jej medziregionálnych poplatkov MIF, ktoré sa uplatňujú pri transakciách so spotrebiteľskými debetnými kartami s okamžitým zúčtovaním, ako aj určitých ďalších pravidiel siete.

Dňa 28. mája 2010 uverejnila Komisia v Úradnom vestníku Európskej únie oznámenie podľa článku 27 ods. 4 nariadenia Rady (ES) č. 1/2003, v ktorom zhrnula navrhované záväzky a vyzvala zainteresované tretie strany, aby predložili pripomienky k týmto záväzkom do jedného mesiaca od uverejnenia oznámenia (4). Komisii bolo doručených celkovo trinásť pripomienok, predložených zo strany sťažovateľa, systémov platobných kariet, platobných inštitúcií a združení obchodníkov. Komisia informovala spoločnosť Visa Europe o doručených pripomienkach, pričom na základe týchto pripomienok predložila spoločnosť Visa Europe 10. septembra 2010 prepracované záväzky. Spoločnosť Visa Europe sa v podstate zaviazala stanoviť maximálnu hranicu svojich ročných vážených priemerných cezhraničných poplatkov MIF uplatňovaných pri transakciách so spotrebiteľskými debetnými kartami s okamžitým zúčtovaním, a navrhla ďalšie záväzky týkajúce sa určitých pravidiel siete.

Listom z 27. septembra 2010 informovala Komisia spoločnosť EuroCommerce, že spoločnosti Visa Europe sa prostredníctvom navrhovaných prepracovaných záväzkov podarilo odstrániť obavy Komisie v súvislosti s poplatkami MIF za transakcie s debetnými kartami s okamžitým zúčtovaním spoločnosti Visa Europe (5). Spoločnosť EuroCommerce predložila pripomienky k tomuto listu 21. októbra 2010.

Komisia v súčasnosti dospela k záveru, že vzhľadom na prepracované záväzky a bez toho, aby bol dotknutý článok 9 ods. 2 nariadenia Rady (ES) č. 1/2003, je vhodné ukončiť konanie týkajúce sa poplatkov MIF za transakcie s debetnými kartami s okamžitým zúčtovaním spoločnosti Visa Europe.

Spoločnosť Visa Europe, sťažovateľ ani žiadne tretie strany nepredložili vyšetrovateľovi v súvislosti s navrhovanými záväzkami žiadne ďalšie otázky ani pripomienky.

Na základe uvedených skutočností zastávam názor, že právo na vypočutie zúčastnených strán bolo dodržané.

V Bruseli 26. novembra 2010 Wouter WILS

(1) Podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21) (ďalej len „mandát“).

(2) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(3) Článok 6 ods. 1 a článok 13 ods. 1.

(4) Ú. v. EÚ C 138, 28.5.2010, s. 34.

(5) V súlade s nariadením Komisie (ES) č. 773/2004, článok 7 ods. 1.